CELEX: 32019D1291
Language: bg
Date: 2019-07-30 00:00:00
Title: Решение за изпълнение (ЕС) 2019/1291 на Комисията от 30 юли 2019 година относно съответствието на таксовата единица за 2019 г. за зоната на събиране на такси на Швейцария с изискванията на регламенти за изпълнение (ЕС) № 390/2013 и (ЕС) № 391/2013 (нотифицирано под номер C(2019) 5532) (Текст от значение за ЕИП.)

1.8.2019   
               
               
                  BG
               
               
                  Официален вестник на Европейския съюз
               
               
                  L 203/8
               
            
         РЕШЕНИЕ ЗА ИЗПЪЛНЕНИЕ (ЕС) 2019/1291 НА КОМИСИЯТА
         от 30 юли 2019 година
         относно съответствието на таксовата единица за 2019 г. за зоната на събиране на такси на Швейцария с изискванията на регламенти за изпълнение (ЕС) № 390/2013 и (ЕС) № 391/2013
         
            
               (нотифицирано под номер C(2019) 5532)
            
         
         (само текстовете на немски, френски и италиански език са автентични)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Споразумението между Европейската общност и Конфедерация Швейцария по въпроси на въздушния транспорт („споразумението“) (1),
         като взе предвид Регламент (ЕО) № 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе (Регламента за осигуряване на обслужване) (2), и по-специално член 15, параграф 4 от него,
         като взе предвид Регламент за изпълнение (ЕС) № 391/2013 на Комисията от 3 май 2013 г. за установяване на обща схема за таксуване на аеронавигационното обслужване (3), и по-специално член 17. параграф 1, буква г) от него
         като има предвид, че:
         
                     (1)
                  
                  
                     С Регламент за изпълнение (ЕС) № 391/2013 се определя обща схема за таксуване на аеронавигационното обслужване. Тя е основен елемент за постигане на целите на схемата за ефективност на дейността, създадена съгласно член 11 от Регламент (ЕО) № 549/2004 на Европейския парламент и на Съвета (4) и Регламент за изпълнение (ЕС) № 390/2013 на Комисията (5).
                  
               
                     (2)
                  
                  
                     В Решение за изпълнение 2014/132/EС на Комисията (6) са определени общи за целия Съюз цели за ефективност, включително цел за ефективност на разходите за аеронавигационно обслужване по маршрута, която е изразена в установени единични разходи за предоставяне на тези услуги през втория референтен период 2015—2019 г.
                  
               
                     (3)
                  
                  
                     В член 17, параграф 1, букви б) и в) от Регламент за изпълнение (ЕС) № 391/2013 е предвидено Комисията да направи оценка на таксовите единици за 2019 г. за зоните на събиране на такси, представени на Комисията от държавите членки до 1 юни 2018 г. в съответствие с предвиденото в член 9, параграфи 1 и 2 от посочения регламент за изпълнение. При тази оценка се проверява съответствието на тези таксови единици с изискванията на регламенти за изпълнение (ЕС) № 390/2013 и (ЕС) № 391/2013.
                  
               
                     (4)
                  
                  
                     Комисията, с подкрепата на звеното на Евроконтрол за преглед на ефективността и централната служба на Евроконтрол за пътните такси, извърши оценка на таксовата единица за 2019 г., като използва данните и допълнителната информация, предоставени от държавите членки и Швейцария до 1 ноември 2018 г.
                  
               
                     (5)
                  
                  
                     Въз основа на тази оценка и предвид изискването в член 11, параграф 3, буква в) от Регламент (ЕО) № 549/2004 за съгласуваност на целите за ефективност на функционалния блок въздушно пространство в Централна Европа (FABEC), Комисията установи, както е предвидено в член 17, параграф 1, буква г) от Регламент за изпълнение (ЕС) № 391/2013 и без да се засягат разпоредбите на член 16 от Регламент (ЕО) № 550/2004, че представената от Швейцария таксова единица за 2019 г. за зоните на събиране на такси по маршрута е съобразена с регламенти за изпълнение (ЕС) № 390/2013 и (ЕС) № 391/2013.
                  
               
                     (6)
                  
                  
                     По силата на член 17, параграф 1 от Регламент за изпълнение (ЕС) № 391/2013 таксовите единици се определят в национална валута. Поради това таксовите единици в настоящото решение следва да бъдат изразени в швейцарски франкове.
                  
               
                     (7)
                  
                  
                     Комисията информира Швейцария и ѝ даде възможност да изрази становище по настоящото решение, както е предвидено в член 19, параграф 2 от споразумението,
                  
               ПРИЕ НАСТОЯЩОТО РЕШЕНИЕ:
         
            Член 1
            Таксовата единица за 2019 г. от 106,33 CHF за зоната на събиране на такси по маршрута на Швейцария спазва изискванията на регламенти за изпълнение (ЕС) № 390/2013 и (ЕС) № 391/2013.
         
         
            Член 2
            Адресат на настоящото решение е Конфедерация Швейцария.
         
         
            Съставено в Брюксел на 30 юли 2019 година.
            
               
                  За Комисията
               
               Violeta BULC
               
                  Член на Комисията
               
            
         
         
            (1)  ОВ L 114, 30.4.2002 г., стр. 73.
         
            (2)  ОВ L 96, 31.3.2004 г., стр. 10.
         
            (3)  ОВ L 128, 9.5.2013 г., стр. 31.
         
            (4)  Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (ОВ L 196, 31.3.2004 г., стр. 1).
         
            (5)  Регламент за изпълнение (ЕС) № 390/2013 на Комисията от 3 май 2013 г. за определяне на схема за ефективност на аеронавигационното обслужване и мрежовите функции (ОВ L 128, 9.5.2013 г., стр. 1).
         
            (6)  Решение за изпълнение 2014/132/ЕС на Комисията от 11 март 2014 г. за определяне на валидни за целия Европейски съюз цели за ефективност на мрежата за управление на въздушното движение и алармени прагове, отнасящи се за втория референтен период 2015—2019 г. (ОВ L 71, 12.3.2014 г., стр. 20).